Diari Oficial de la Generalitat Valenciana


Sumari del DOGV 4145, del 11-12-2001 (2001/11587)

ACORD de 4 d'octubre de 2001, de la Comissió Territorial d'Urbanisme de València, relatiu a la modificació puntual núm. 14 del Pla General d'Ordenació Urbana de Mislata.
-------------------------------------------------------------------------------------------------------------------------------------------------------------------------

### Dades del document

Número de DOGV
:   4145

Data del DOGV
:   11-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11648


Data del document
:   04-10-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Mislata
    * pla d'urbanisme

ACORD de 4 d'octubre de 2001, de la Comissió Territorial d'Urbanisme de València, relatiu a la modificació puntual núm. 14 del Pla General d'Ordenació Urbana de Mislata. [2001/11763]
  
Vist l'expedient remés per l'Ajuntament de Mislata referit a la modificació puntual núm. 14 del Pla General d'Ordenació Urbana, a l'efecte de l'aprovació definitiva, i de conformitat amb el següents:
  
Antecedents de fet
  
Primer
  
El projecte es va sotmetre a informació pública mitjançant Acord del ple de l'Ajuntament en la sessió celebrada el dia 25 de gener de 2001. Una vegada transcorregut el corresponent període d'exposició pública (notificat per anunci en el DOGV l'1 de març de 2001 i en el diari Levante el 20 de febrer de 2001), es va aprovar provisionalment pel ple de la corporació local el 28 de juny de 2001.
  
Segon
  
El projecte consta de memòria.
  
Tercer
  
La present modificació consisteix en la nova redacció de l'article 9.12 de les Normes Urbanístiques del PGOU de la població relatiu a la ubicació de la dotació de reserves d'aparcaments.
  
Açò sorgeix davant de la necessitat de donar solució a les construccions que se situen en parcel·les de dimensions reduïdes per a la ubicació de reserva d'aparcaments i davant de la necessitat ?vista l'escassetat de places- d'exigir per part municipal l'obligatorietat de reservar en cada nova construcció un nombre de places igual al d'habitatges a construir.
  
Quart
  
Durant la tramitació de l'expedient no s'han sol·licitat informes.
  
Cinqué
  
Mislata disposa de Pla General d'Ordenació Urbana homologat amb aprovació definitiva per la Comissió Territorial d'Urbanisme el 29 de març de 1988.
  
Sisé
  
La Comissió Informativa de la Comissió Territorial d'Urbanisme de València, en la sessió celebrada el 28 de setembre de 2001 va emetre un informe relatiu al projecte que ens ocupa, i compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb el que estableix l'article 38, per remissió de l'article 55.1, de la Llei 56/94, de 15 de novembre, de la LRAU.
  
Segon
  
La documentació s'estima suficient, a l'efecte del compliment del que preceptuen els articles 27 i 28 de la LRAU.
  
Tercer
  
Les consideracions que s'han de realitzar sobre la modificació pretesa són les següents:
  
- Es concreten tres possibilitats per a l'establiment de reserves d'aparcaments que són:
  
1. En el mateix solar on s'edificarà (en planta baixa, soterrani o semisoterrani).
  
2. En l'illa de cases on s'ubicarà l'edifici (i es constituiran les servituds necessàries que permeten el trànsit de vehicles).
  
3. En altres casos, amb l'informe favorable previ del tècnic municipal i l'aprovació de la Comissió de Govern municipal:
  
- En illes de cases confrontants o pròximes (100 ml) sempre que siguen de nova construcció.
  
- En parcel·les o immobles destinats a aparcament de promoció pública.
  
- Excepcionalment, si no es pot complir cap de les opcions anteriors, es consignarà en l'Ajuntament una quantitat equivalent al valor de la construcció i s'adquireix un dret d'ús (prèvia concessió administrativa) quan l'administració realitze aparcaments de promoció pública.
  
La Comissió entén acceptables totes les opcions presentades a excepció de l'última ?pagament en metàl·lic-, ja que pot implicar l'extralimitació de les competències de l'administració municipal en tractar-se d'un ingrés no reglat per cap Llei.
  
De tal forma que es podria plantejar que en aquells casos que és materialment impossible realitzar la reserva segons les distintes possibilitats exposades, es produïra una exempció del compliment de la dita reserva.
  
D'altra banda i a títol merament orientatiu cabria fer una sèrie de puntualitzacions:
  
- L'aplicació de tota la casuística possible aparellarà una complexitat de gestió important que l'Ajuntament haurà d'assumir.
  
- La concreció legal dels instruments necessaris per a utilitzar mancomunadament el subsòl de tota una illa de cases suposaran uns costos afegits que els promotors hauran de pagar, a més de la reserva.
  
- L'opció d'ubicar-lo en la mateixa illa de cases és de difícil viabilitat ja que el procés de desenvolupament edificatori difícilment coincidirà en el temps per a totes les promocions d'una mateixa illa.
  
Quart
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat, la Comissió Territorial d'Urbanisme, en la sessió celebrada el 4 d'octubre de 2001 acorda: aprovar definitivament la modificació núm. 14 del Pla General d'Ordenació Urbana de Mislata, estableix l'eliminació de la fórmula de pagament en metàl·lic i li dóna resposta a la qüestió en els termes establits en el punt tercer.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la publicació.
  
Tot això, sense perjuí que es puga exercitar qualsevol altre recurs que s'estime oportú.
  
València, 4 d'octubre de 2001.- El secretari de la Comissió Territorial d'Urbanisme: José Manuel Palau Navarro.